JTS พุ่งแรง 18% นลท.แห่ซื้อเก็งกำไร! รับเข้าดัชนี sSET
JTS วิ่งคึก 18% แตะ 32 บาท มูลค่าการซื้อขายพุ่ง 147 ลบ. ตอบรับผลบวกหลังเข้ากลุ่มดัชนี sSET
18 มิ.ย. 2564

ผู้สื่อข่าวรายงานว่าวันนี้ (18 มิ.ย.64) ราคาหุ้นบริษัท จัสมินเทเลคอม ซิสเต็มส์ จำกัด (มหาชน) หรือ JTS ณ เวลา 11.32 น. อยู่ที่ระดับ 31.75 บาท บวกไป 4.75 บาท หรือขึ้นไป 17.59%  โดยทำจุดสูงสุดที่ 33.50 บาท และทำจุดต่ำสุดที่ 29 บาท ด้วยมูลค่าการซื้อขาย 148.14 ล้านบาท

ทั้งนี้ราคาหุ้น JTS ปรับตัวขึ้นแรง ส่วนหนึ่งอาจเป็นเพราะนักลงทุนเข้าเก็งกำไรหลังตอบรับจากการที่เป็นหนึ่งใน 34 หลักทรัพย์ที่ได้เข้าไปคำนวณดัชนี sSET  ตามที่ทางตลาดหลักทรัพย์แห่งประเทศไทยได้มีการประกาศหลักทรัพย์เข้าใหม่ซึ่งมีผลบังคับใช้ช่วงครึ่งปีหลังของปี 2564 (1 กรกฎาคม – 31 ธันวาคม 2564) และพบว่า JTS เป็นหลักทรัพย์ที่น่าสนใจ โดยสะท้อนให้เห็นถึงความเคลื่อนไหวของราคาหุ้นที่มีสภาพคล่องในการซื้อขายสม่ำเสมอและมีสัดส่วนผู้ถือหุ้นรายย่อยตามที่กำหนด
อย่างไรก็ดีทาง JTS ถือเป็นหุ้นที่มีส่วนของการถือหุ้นของผู้ถือหุ้นรายย่อย (Free Float) ที่ 36.63% และมีการซื้อขายหลักทรัพย์ในแต่ละเดือนมากกว่า 0.5% ของจำนวนหุ้นจดทะเบียน ซึ่งเป็นไปตามเกณฑ์ของตลท. ผลดังกล่าวทำให้นักลงทุนเข้าถึงข้อมูลมากขึ้นจึงทำให้ทาง JTS กลายเป็นตัวเลือกที่น่าสนใจต่อการลงทุนทำให้เกิดการเข้ามาเก็งกำไรในระยะดังกล่าวก็เป็นได้นั้นเอง